Sigitas Parulskis

Eilėraščiai

Poezija

Skaitmeninta iš knygų:
Sigitas Parulskis. Iš ilgesio visa tai. Vilnius: Vaga, 1990;
Sigitas Parulskis. Marmurinis šuo. Rinktinė. Vilnius: Baltos lankos, 2004.

ISBN 978-5-430-05909-5

Kūrinys suskaitmenintas vykdant ES struktūrinių fondų remiamą projektą „Pagrindinio ugdymo pirmojo koncentro (5–8 kl.) mokinių esminių kompetencijų ugdymas“, 2012
http://mkp.emokykla.lt/ebiblioteka/

Marmuras

debesų marmuriniams antkapiams

virš galvos ir virš

jūros plaukiant

įskaitau juose iškaltus

žodžius:

kasinėti griežtai

draudžiama

Šaltas, giedras, užsnigtas vakaro kelias

Rupus dangaus žvirgždas

Žvaigždės po kojų girgžda

III.2

Kuo daugiau pasiimti

Nojus buvo pirmasis poetas

taip ir reikia daryti: užgrobti

kuo daugiau dvasios plotų

kuo daugiau moterų, vyrų

kuo daugiau žodžių, kuo daugiau

pauzių

sėklų, rūšių, gyvulių, akmenų

medžių, vandens, ką pasiekti įmanoma

smėlio!!!

Nojus buvo pirmasis

kuo daugiau nustebusių, kuo daugiau

nesutinkančių

kad juoda ir balta –

tas pat

šviesai staiga užgesus

mes dar regime iš įpratimo

tiek, kiek buvom užgrobę, pavogę

pasiglemžę ir paviršiuje, ir iš vidaus

iš to paties raugo

Kalba

Jeigu kalba būtų medis

aš jį pasodinčiau

ir mirusių žemėj

jeigu kalba yra medis

mano rankos per trumpos

pasiekti jo vaisių

jeigu kalba bus medis

jo ugnis ilgiau šildys

negu pragaro liepsnos

Maršas

(skaityti bėgant)

I

beretė sudrėkus

slysta

kiaulystė

gyva šėtonas – už diržo

batai

nauji dulkėti:

kruvini autai –

šliaužiančios aukštyn pūslės

žaizdų Mažieji ratai

stuburo tiltas

amortizuojantis automatą

negyvą dar

išteptą išvalytą išgramdytą

smėliu

alyva:

alyvų

krūmas, namai – ten gegužė,

čia kalendorius –

ten alyva, aliejus, Kalėdos, ne,

Kūčios – pučia pilvą (kopūstai) –

motina, laužianti plotką,

su kryžium, su veidu, erškėčiais,

vainikas, smengantis į

smegenis:

– greičiau!!!

nebepajėgsiu

– greičiau!

nebe…

galiu

II

giliau kvėpuok

pro nosį,

burną –

vakar tualete – išmušė – dantį:

lengviau trauk orą: banginis,

ant kranto išmestas, planktonas,

toną

deguonies

ar dulkės turi tautybę,

ar skauda

rūkyti – skauda

giliai, rūkysiu, dujos,

dujokaukė –

angelo veidas,

bučiuokit mane, nešventieji,

galima šaudyt: visus,

juk beveidžiai, į nugaras,

kriokti, kad atsisuktų,

rėkti,

dujokaukė limpa –

nusiplėšt su oda –

nebepažintų,

šaudyt į nugaras,

kad

atsisuktų numirt

III

į kalną,

į kalvą,

sąnarį gręžia,

dešinė atsilieka: suklupti? –

spyris – kraujas – per lūpą – sliekas,

iškepęs saulėj – srovelė silpna,

į kalną – kiek svėrė kryžius,

automatas,

minosvaidžio vamzdis 22

su puse (neprisiminsi) – daužo pečius,

kaip vadinasi kaulai, kur

lūžta,

trenkti viską ir bėgt – jau: bėgi:

bėgiais –

nuosprendy taip parašyta,

paveiksle, kur dunda

arkliai į skerdyklą, daug

kruvinų kanopų

pakaustyt batus, kad

kaukšėtų, kad kibirkštį skeltų,

kad šviestų – ar šviečia

išpampus širdis –

nesąmonė: dulkės

burnoj,

tik dulkėse guli nualpus

akis:

– gulkis

IV

kuprinė

sunki kaip storos knygos,

Biblija,

Žodynas,

Žaidynės,

Žudynės,

Automatas, funkcionuojantis kaip

kepenys

ar inkstai, kas mato

vidų, kas ten vyksta,

ar keičia kraujas spalvą

iš pykčio, spausdamas saugiklį,

nuleistuką:

ser-ij-aaa

į taikinio gyvybę,

pilki keleliai – čia

vienas kelias – dulka,

milinės, linguojančios dangum,

ir kulkos:

žingsniai sminga

į pulsą – gal pulsi?!

už nugaros kas bėga,

tas vejasi –

suklupsi? šliauši? keliais?!

aplink šventorių? vaikystėje? per

atlaidus? su vėliavom!

žolė sodri, ten ilsisi klebonas –

nupulsi?! keturpėsčias

paskui vėliavą, kuriai

prisiekęs:

arba pabėga,

arba dvesia

V

turi prisikelt

iš švino,

išsprogt iš granatos,

kas žino,

kiek sveria lavonas,

tavo kūnas,

kur bėga prieky tavęs,

turi pasivyti,

išpylęs kraują iš aulų,

kas geria kraują

mėšlo duobėje:

gėlės?

vėlės?

tu nežudei – o atskrenda: Hadas:

Pragaras – ne,

tu tik dangaus sėjėjas,

turi peilį – durtuvą peilį – durtuvą,

durk storiausiam šešėliui,

išpjauk jam gabalą apšašusios šlaunies –

smėlis,

srūvantis gyslomis,

sąnarius gremžiantis

kūnas,

svetimkūnis: žvaigždės fotokopija,

mirusi vadovėly –

turi prisikelt,

išsiveržti kaip kupolas,

nokstantis štai virš

pušyno,

kas žino,

kiek sveria dulkės,

plaučiai,

Tėvynė,

kas žino

– žino

Mylėk, Dieve

mylėk, Dieve, slyvų kisielių –

ir ne tik, ne tik – ir mano sielą

mylėk, Dieve, prie kelio ievą –

ir ne tik, ne tik – ir mano sielą

mylėk, Dieve, žmogelį mielą –

ir ne tik, ne tik – ir mano sielą

mylėk, Dieve, ir mano burną

Kristaus kūno smirdančią urną –

ir ne tik, ne tik – ir mane durną

Žemė švari

rovėm nurovėm burokų

lauką, aštrūs drakono

dantys

pašėręs širmąją palaimino

tėvas, klaupkim

klupom suklupom, burokų

krūvos, lapai rasoti

šaknys žemėtos gervės

nugirgžda dangum

blykčioja ašmenys, nugaros

drėksta, rankos pavargę

sąnarius gelia

niaukstos padangė

žalias geltonas dega

altorius, tirpsta kaip

žvakės burokų krūvos

dangų atleidžia ašaros

srūva, kinkyk tėve

arklį, važiuosim namo

kelias duobėtas kaip motinos

veidas kaip tėvo rankos

vėjas šiurkštus, sukasi

sunkiai ratai per purvą

žemė tarytum mirtis švari

Pelenų diena. Leidžiant sulą

po juodą dirvoną

šiaudus volioja vėjas

stiklinis

turėčiau – padegčiau

namus

pelenais pabarstyčiau tau

plaukus, senas

sužeistas kleve

abu esam dulkės

tik aš

dar dulkesnis

Krūmas

kur žmogui dabar atsispirti

šią naktį taip žydi jazminas

o kad širdis turėtų nors kojas

tegu tiktai vieną plaukuotą koloną

kad burna turėtų nors du žodžiu

du žodžiu kurie susieitų per akmenį

du baltus bent jau du žiedus

užverstoj nakties knygoj

kur žmogui dabar apsiversti

užkaltam ankštoj amžinybėj

Aukščiau gegnes

prikalti žmogų prie slenksčio

prie durų skambučio, prie

kaminų, prie staklių, prie stalo

televizoriaus, knygos, prie

butelio

prikalti žmogų prie paklodės

prie makaronų, prie skalbinių

laikraščių, dulkių

siurblio, vorų, prie spąstų

prie pasivaikščiojimo, prie tylėjimo

dviese, prie cigaretės

prikalti žmogų prie geležinkelio

prie bundančio miesto, prie

žiurkių galvoj, prie rankos paspaudimo

prie susižvalgymo autobuse, prie erekcijos

prie vandens ribuliavimo, prie stiklinės

mėnulio, šuns grandinės, prie klyksmo po

tiltu

prikalti žmogų prie žmogaus, prikalti žmogų

prie ausų, prie rankų, prie burnos, prie

sapnų, prie bažnyčios, prie viešnamio, prie

reinkarnacijos

prikalti kristų, prikelti žmogų, pakelti –

kelk, kelk

aukščiau gegnes!

Pro memoria Gedimono sapnui

jok gediminai jok gediminai jok gediminai jok

gedimonai jok gediminai jok gediminai jok

jok gedimonai jok gedimonai jok gediminai jok gediminai jok

gediminai jok gedimonai jok gediminai jok gediminai jok

gediminai jok

jok kunigaikšti jok kunigaikšti jok kunigaikšti jok kunigaikšti

jok kunigaikšti jok

jok kunigaikšti jok kunigaikšti jok kunigaikšti jok kunigaikšti

jok kunigaikšti jok

jok kunigaikšti jok kunigaikšti jok kunigaikšti jok

kunigaikšti jok

medžiok kunigaikšti medžiok kunigaikšti medžiok kunigaikšti

medžiok kunigaikšti medžiok

eglės pušys eglės pušys eglės pušys eglės pušys eglės pušys

eglės pušys eglės pušys

meškos lūšys meškos lūšys meškos lūšys meškos lūšys

meškos lūšys meškos lūšys

žvėrys taurūs jaunas tauras žvėrys taurūs jaunas tauras žvėrys

kalavijai ietys strėlės kalavijai ietys strėlės kalavijai ietys

strėlės

dobk kunigaikšti dobk kunigaikšti dobk kunigaikšti dobk gediminai

dobk kunigaikšti dobk gediminai dobk kunigaikšti dobk kunigaikšti

dobk kunigaikšti dobk

kunigaikšti dobk

žirgo kapas tauro kraujas žirgo kapas tauro kraujas žirgo kvapas

kraujo sauja žirgo kapas tauro kraujas

žirge žirge mano broli

žirge žirge ko sustojai

žirge žirge paaukojai

sa’ gyvybę už mane

midų midų midų midų midų midų midų midų midų midų midų

midų midų midų midų midų mi du du

gerk kunigaikšti gerk kunigaikšti gerk kunigaikšti gerk kunigaikšti

gerk kunigaikšti gerk kunigaikšti gerk

kunigaikšti gerk kunigaikšti gerk kunigaikšti gerk kunigaikšti

gerk kunigaikšti gerk – – – midų midų midų midų midų midų gerk

kunigaikšti gerk kunigaikšti gerk gerk

dar nemiegok nemiegok kunigaikšti

vynas saldus eik pasivaikščiot

dar nemiegok nemiegok kunigaikšti

vynas saldus eik pasivaikščiot

eik pasi eik pasi eik pasi eik pasi eik pasi eik

miegas miegas miegas miegas miegas miegas miegas

miegas miegas miegas miegas miegas miegas miegas mi

sapnuok gediminai sapnuok gedimonai sapnuok

gediminai sapnuok gedimonai sapnuok nuok

sapno vartai atsivėrė sapno vartai atsivėrė sapno vartai

atsivėrė sapno vartai atsivėrė sapno vartai atsivėrė sapno vartai

atsivėrė sapno vartai atsivėrė sapno

reginius vaizdus pažėrė sapno vartai gediminai gediminai

kalnas kalnas vilkas kalnas kalnas vilkas kalnas vilkas vilkas

kalnas

skamba žvanga skamba žvanga skamba žvanga skamba

žvanga skamba žvanga staugia geležis žis

gelia gelia gelia gelia gelia gelia gelia geležis žis žis

gele gele gele gele gele gele gele gele gelegelegelai žis

gele gele gelia gelia galvą kelia gele gele žis

plieno šarvas plieno šarvas plieno šarvas plieno šarvas geležies

širdis dis

plieno šarvas plieno šarvas plieno šarvas plieno šarvas geležies

širdis dis dis

kok gediminai jok gedimonai jok kunigaikšti jok

kruvini kryžiai žeme atėjo vandeniu grįžo jok

kruvini kryžiai žeme atėjo vandeniu grįžo jok gediminai jok

jok gediminai jok gediminai jok kunigaikšti jok gedimonai jok

kunigaikšti jok gediminai jok gedimonai jok jok jok jok jok

gediminai kok gedimonai kok kok kokok

kok